වස්ති අලුතින් යූටියුබ් වීඩියෝ එකක් දාලා කියන්නේ එක්සයිටිං නොටිෆිකේෂන් එකක්. යූටියුබ’ කියන ජොබ් එක හදන්න අනුෂ්ක උදාන ලොකු වැඩ කොටසක් කරලා තියෙනවා පහුගිය අවුරුදු ගාණ ඇතුළේ. ඒත් ‘වෙඩිං’ වීඩියෝ එකට පස්සේ දාපු මේ ‘කඩේ’ වීඩියෝ එක ගැන මට හිතෙන්නේ අපරාදේ කියලා. ඕවරෝල් ගත්තම මීට වඩා දෙයක් ඇත්තටම එක්ස්පෙක්ට් කළා.

අනුෂ්ක නිතරම කියන දෙයක් තමයි “මිනිස්සු මොනා කිව්වත් අපිට ගාණක් නෑ, අපි අපේ ආතල් එක ගන්නවා” කියලා. එහෙම කියන විදිහටම වැඩ කරනවා නං මේ අලුත් වීඩියෝ එකේ විසිවෙනි විනාඩියේ ඉඳන් ඉස්සරහට යන විනාඩිය දෙක ඇතුළේ කතා කරන දේවල් ටික වීඩියෝ එකට එන්න විදිහක් නෑ. කලින් කරපු ‘වෙඩිං’ වීඩියෝ එකට ආව නෙගටිව් ෆීඩ්බැක් එකට කවුන්ට ඇටෑක් කරන්න මේකේ වෙනම වෙලාවක් දාගෙන තියෙනවා. වීඩියෝ එක ඇඩ් එකක් වීම, අන්තිම හරියේදී බ්‍රෑන්ඩ් එක රිවීල් කිරීම, අනේ තවත් එක ඇඩ් එකක් නේ කියලා ආව කමෙන්ට්ස් ගැන වස්ති ටීම් එක මෙන්ෂන් කරලා තියෙනවා, ඒත් මේවාට ඇඩ්‍රස් කරන්න යන එක අනවශ්‍ය වැඩක්. අනුෂ්කට වීඩියෝ එකක් කරන්න ෆ්‍රීඩම් එක තියෙනවා වගේම ඒක බලලා මරු කියන්නත් චොර කියන්නත් මිනිස්සුන්ට ෆ්‍රීඩම් එක තියෙනවා. හැමෝම ඒකට ආස වෙලා ඒක මාරයි කියන්න ඕන කියලා එකක් නෑ. අනිත් කවුරු කිව්වත් අනුෂ්ක වගේ ආතල් එකේ ඕන රෙද්දක් වෙද්දෙන් කියලා ඉන්න කොල්ලෙක් එහෙම රිප්ලයි එකක් දෙන එන එච්චර සෙට් නෑ. අනික වීඩියෝ එකක් ඇඩ් එකක් වුණාට කිසිම ප්‍රශ්නයක් නෑ, මොකද ඔය බනින කවුරුවත් ඔයාලට රුපියලක්වත් ගෙනත් දෙන්නෑනේ. මේක ඔයාලගේ ජොබ් එක. හොඳ රීච් එකක් තියෙන කන්ටෙන්ට් ක්‍රියේට’ කෙනෙක් තමන්ව මාකට් කිරීමේ කිසිම වැරැද්දක් මම දකින්නේ නෑ.

ඇඩ්වටයිසිං ඒජන්සිවල උන් වැඩක් කරන්නෙත් නෑ, කරන අයට කරන්න දෙන්නෙත් නෑ කියන කතාව මට අදාළ නිසා ඒ ගැන මං උත්තරයක් දෙන්නං. ඇත්තම කතාව, ඕන ඇඩ් ඒජන්සියක ඉන්නවා බුදු ආතල් ඇඩ් ලියන මිනිස්සු. ඒත් ඒවා අපෲව් කරන්න තරම් ඕපන් මයින්ඩඩ් ක්ලයන්ට්ස්ලා ප්‍රමාණය ලංකාවේ තරමක් අඩුයි. වැඩි හරියක් ක්ලයන්ට්ස්ලා හිතන්නේ ෆ්‍රේම් වුණු මයින්ඩ්සෙට් එකකින්. බිස්නස් ස්කූල්වල උගන්නපු තියරිවලින්. කොට්ලර්ගෙන් එහාට අඟලක් හෙල්ලෙන්නෑ. ඒකයි ඇත්ත. මේ අලුත් වස්ති වීඩියෝ එකට ස්පොන්ස කරලා තියෙන කප්රුකේ තට්ට දුලිත් ක්‍රිස්මස් එකට හේමසිරි ලියනගේ, විජේරත්න වරකාගොඩ, ඩග්ලස් රණසිංහ ඇතුළු වෙට්‍රන් ආටිස්ට්ස්ලා දාලා කරපු ඇඩ් එක එළියට ආවේ ඒක දුලිත් වගේ මිනිහෙක් අපෲව් කරපු නිසා, නැත්තං හැම ඇඩ් ඒජන්සියකම ඔය විදිහටම හෝ ඔයිටත් වඩා ආතල් වැඩ ලියවෙනවා සහ වස්තිලා එක්කත් වැඩක් කරමු කියලා ක්ලයන්ට්ස්ලාව පුෂ් කරනවා. ඒක එක තැනකින් එහාට අපෲව් වෙන්නේ නෑ. ඒක ඒජන්සිවල ප්‍රශ්නයක් නෙවෙයි. ඒ නිසා අනුෂ්ක උදාන වාක්‍ය ප්‍රකාශ කරන්න ගිහින් ඇඩ්වටයිසිං ඒජන්සි තරහ කරගන්න එක මෝඩ වැඩක් කියලයි ප’සනලි මම හිතන්නේ. අපි ෆිට් එකට ඕවා ආතල් විදිහට දැකලා හිටියට දිවි හිමියෙන් ඕවා සීරියස් ගන්න පොරවල් ඇඩ් ෆීල්ඩ් එකේ ඉන්නවා. ඒ නිසා පරිස්සමෙන්.

ඇට්ලීගේ ‘තෙරී’ ෆිල්ම් එක කොපි කරලා හර්ෂ උඩකන්ද හදපු ‘ගෝරි’ කියන ෆිල්ම් එකේ එක සීන් එකක් තියෙනවා විනාඩි පහක විතර, කඩප්පුලි කියලා සිනමා විචාරකයෙක් පොලිසියට ඇවිත් පිංපොං ඉස්සරහ පච වෙන. ඒ සීන් එක හර්ෂ උඩකන්ද දාන්න හේතුව එයාගේ කලින් ෆිල්ම් එක වුණු ‘කොළඹ සන්නිය රිට’න්ස්’ එකට සිනමා විචාරක ප්‍රියන්ත කොඩිප්පිලි අයියා දීපු කමෙන්ට් එකට දෙන රිට’න් එකක් විදිහට. මං අනුෂ්ක උදාන දකින්නේ හර්ෂ උඩකන්දට වඩා හොඳ සෙන්ස් එකක් තියෙන මිනිහෙක් විදිහට. සමහරවිට ඊළඟ වස්ති වීඩියෝ එකේ මං වගේ හෑලිකාරයෙක්වත් ෆීච කරයි. කමක් නෑ. ඒත්, මං ආසයි අනුෂ්ක උදාන හදන බ්ලැක් කොමඩි ෆිල්ම් එකක් ඉතාම ඉක්මනින් ෆිල්ම්හෝල් එකක බලන්න. යූටියුබ’ කෙනෙක් ඇවිත් තියෙන දුර ගැන හරි ආඩම්බරෙන් කතා කරන්න. ඒ ෆිල්ම් එක හදන්න යන ගමන යන්න ඉන්නේ මේ විදිහේ කන්ටෙන්ට්වල දිගුවක් විදිහට නං, අපි තව ටිකක් කල්පනාවෙන් වැඩ කරමු. බැරි නෑ. විවේකයයි අවශ්‍ය.

අපේ එකෙක් නිසා ෆිට් එකට ලිව්වේ.